Sanral-kontrakwerkers maak amok op N1Die groep betogers op die N1. Foto: Via @KayaTraffic / Twitter Betogende kontrakwerkers van die nasionale padagentskap (Sanral) het Dinsdagoggend chaos op die N1-noord tussen Pretoria en Johannesburg veroorsaak. Nagenoeg 100 werkers, van wie sommige knopkieries gedra het, het die snelweg versper toe hulle van die New Road-afrit op die snelweg gestap het na Sanral se hoofkantoor in Midrand. Sommige motoriste het gekla dat hulle vir langer as ŉ uur in verkeer vasgekeer was. Die werkers, van die verkeersvoorvallebestuursmaatskappy Teti Traffic, betoog oor salarisverhogings. “Daar was salarisonderhandelinge met die werkers. Hulle eis ŉ verhoging van 130%, maar die maatskappy kan slegs 7% aanbied,” het Peru Pillay, die maatskappy se bedryfsbestuurder, gesê. Pillay het gesê die werkers is toegelaat om aan ŉ beskermde betoging deel te neem, maar dat dit veronderstel was om in die Samrand-omgewing plaas te vind en nie op die snelweg nie. Die betogers beweer dat hul salarisse sedert 2012 nie verhoog is nie, maar Pillay het die beweringe betwis. “Salarisse is volgens inflasie aangepas. Die kwessies sal Woensdag by die Kommissie vir Versoening, Bemiddeling en Arbitrasie (KVBA) bespreek word,” het Pillay bygevoeg. Die Johannesburgse metropolisie (JMPD) het gewaarsku dat dit onwettig is vir enigiemand om snelweë te versper of vir voetgangers om daarop te wees. Die JMPD het versterkings na die gebied ontplooi.